[Video] Plaaslike flieks – hier kom 'n ding | Maroela Media
Sink. Foto: Facebook
Tydens die fees is agt nuwe vollengtefilms vertoon – onder meer 'n Man soos my Pa, Dis ek, Anna, Sink en 'n Pawpaw vir my Darling – almal flieks van uitstekende gehalte.
Met 'n Man soos my Pa en 'n Pawpaw vir my Darling is die legendariese Sandra Prinsloo weer vir die eerste keer in 'n lang tyd op die grootskerm te sien in twee baie uiteenlopende rolle. Dis ek, Anna spreek nie net die baie belangrike tema van kindermolestering aan nie, maar is 'n fliek van internasionale gehalte. So ook is Sink nie net van die boonste rak nie, maar ook 'n fliek wat gereed staan vir internasionale toekennings.
Buiten al die vollengtefilms wat enige fliekvlooi opgewonde sal maak, bied die kortfilms wat tydens die fees vertoon is ons plaaslike rolprentbedryf baie hoop.
Die kortfilms gee filmmakers die geleentheid om sonder terughou 'n fliek te maak, te eksperimenteer met nuwe temas en genres en ons gehoor stelselmatig daaraan bloot te stel soos Marcel van Heerden se Vryslag en Skewe Reënboog met Gavin van den Berg.
'n Kortfilm soos Foto bewys dat ons gereed is om fantasierolprente en rillers aan te pak terwyl die aweregse KonnekSIES en Van lyn af dit duidelik maak dat ons gehore nie meer kans sien vir vulgêre grappe en voorspelbare romantiese en stereotiepe komedies nie (hoewel daar ook 'n tyd en plek daarvoor is).
Boonop gee die kortfilms akteurs die geleentheid om rolle te vertolk wat miskien een keer elke paar jaar oor hul pad kom. Martelize Kolver is meestal bekend vir haar rol in die improvisasiereeks Proesstraat, maar tydens die fees het sy die hoofrol vertolk in die slim en skreeusnaakse kortfilm Van lyn af en ook weggestap met die toekenning vir beste aktrise in 'n kortfilm.
Antoinette Louw wat ook haar staal in 'n Man soos my Pa wys, het 'n hoendervleis-vertolking gegee van die antagonis in die kortfilm Foto.
Die meeste van die kortfilms is van so 'n hoë standaard dat dit lyk asof dit net 'n 20 minute lange greep uit 'n vollengte-rolprent is en kan meeding met 'n hele paar internasionale rolprente. Die meeste rolprentmakers het ook nie noodwendig daarop gefokus om tradisioneel "Afrikaanse rolprente" te maak nie, maar eerder stories te vertel waarmee almal kan identifiseer.
Vanjaar se Silwerskermfees is duidelik 'n bewys dat daar groot dinge op pad is vir ons plaaslike rolprentbedryf.
Vryslag. Foto: Facebook
Tina Kruger. Foto: Burger Meyer
V.l.n.r.:Shoki Mokgapa, Jacques Bessenger en Anel Alexander. Foto: Burger Meyer
V.l.n.r.: Shimmy Isaacs, Elma Postma en Vilje Maritz van die fliek "n Man soos my Pa". Foto: Burger Meyer
Karen Meiring, M-Net se direkteur van Afrikaanse kanale. Foto: Burger Meyer
Jana Strydom. Foto: Burger Meyer
Catharina Weinek (Vervaardiger) en Marcel van Heerden (regisseur) van die kortfilm "Vryslag". Foto: Burger Meyer
Hykie Berg. Foto: Burger Meyer
'n Man soos my Pa. Foto: Facebook
Elma Postma en Albert Maritz van die fliek "'n Man soos my Pa". Foto: Burger Meyer
Deon Opperman. Foto: Burger Meyer
Skewe Reënboog. Foto: Burger Meyer
Charlene Brouwer (regs). Foto: Burger Meyer
Brett Michael Innes (regisseur) en Shoki Mokgapa van die fliek "Sink". Foto: Burger Meyer
Armand Aucamp. Foto: Burger Meyer
Van lyn af. Foto: Facebook
Amalie Uys en Jacques Bessenger van die fliek "Sink". Foto: Burger Meyer
Bly om te verneem dat iets van gehalte na vore kom.
Het kort gelede Treurgrond gesien, maar was teleurgesteld. Hier is n tema wat selfs die formaat en gewildheid van" Gone with the wind" kon oorskry maar alles behalwe dit. Miskien is dit omdat dit in n te kort tyd en onder groot druk vervaardig.